述九頌  其二
作者：程公許
朝代：宋

paragraphs: 岷山兮五嶽丈人，大江兮四瀆之尊。
羌鬰積兮佳氣，固人物兮載英。
環兩川兮千里，何江鄉兮專媺。
匯千頃兮玻瓈，龍與鶴兮集止。
山之隠者聃耳孫，子正見兮楊氏女。
乘汎景兮軼罡風，藹僊蹤兮山之趾。
稟帝命兮叢霄，聊世人兮游戲。
五男子兮翹英，今嶢嶢兮鼎峙。
彼談遷兮世史官，悵有歉兮晜及季。
真人兮高翔，盼塵寰兮粃糠。
憫俗兮惛瞀，蹇余佩兮熒煌。
老翁泉兮龍鶴之雲，前蘇後李兮藹芳馨。
岷可礪兮江可竭，不可沫兮英與靈。